**ΧΑΡΑΚΤΗΡΙΣΤΙΚΑ ΑΠΟΤΕΛΕΣΜΑΤΙΚΟΥ ΕΚΠΑΙΔΕΥΤΙΚΟΥ : ΜΕ ΤΗΝ ΟΠΤΙΚΗ ΤΗΣ ΑΥΤΟΑΞΙΟΛΟΓΗΣΗΣ (ΘΩΜΑΣ ΣΤΑΘΕΛΑΚΗΣ)**

Το εκπαιδευτικό έργο είναι πολυσύνθετο και πολύπλευρο, καθώς αποτελείται από ένα πλαίσιο ποικίλων στοιχείων. Η ποιότητα του έργου αυτού συνδέεται άμεσα με τις γνώσεις, τις στάσεις, τις δεξιότητες και τις ικανότητες που κατέχει ο εκπαιδευτικός, προκειμένου να συνδυάζει αρμονικά όλες τις παραμέτρους που θα δημιουργήσουν ένα πρόσφορο μαθησιακό κλίμα (Δημητρόπουλος, 2002; Τσαντάκης, 2007). Κάθε φορά καλείται, λοιπόν, να διαμορφώσει με τελεσφόρο τρόπο τις συνθήκες της τάξης του, έτσι ώστε να προσαρμόζονται και να ανταποκρίνονται στις ανάγκες και τις δυνατότητες των μαθητών (Αθανασίου, 1998; Δημητρόπουλος, 1999).

Με δεδομένη τη δυσκολία της ποιοτικής αξιολόγησης του εκπαιδευτικού έργου, η εστίαση πρέπει να αφορά την αποτίμηση των γνώσεων, στάσεων και ικανοτήτων που διαθέτει ο εκπαιδευτικός κατά τον προγραμματισμό και την υλοποίηση του έργου του, στις διάφορες εκφάνσεις της ελληνικής σχολικής πραγματικότητας (Βερέβη, 2003; Καρατζιά-Σταυλιώτη & Λαμπρόπουλος, 2006). Αυτό σημαίνει ότι η αξιολόγηση του έργου των εκπαιδευτικών πρέπει να έχει διαπιστωτικό, διαμορφωτικό και αναπτυξιακό χαρακτήρα (Βέρδης, 2001; Παπασταμάτης, 2001). Η διαδικασία αυτή, όμως θα ήταν ωφέλιμο να ιδωθεί κάτω από το πρίσμα της αυτοξιολόγησης, καθώς ο εκπαιδευτικός, μέσω της μεθόδου αυτής, αποκτά όχι μόνο ενεργό αλλά και πρωταγωνιστικό ρόλο στη διαμόρφωση μιας αντικειμενικής και έγκυρης θεώρησης των χαρακτηριστικών του που απεικονίζουν το πόσο αποτελεσματικός είναι (Κασσωτάκης, 1992; Κέντρο Εκπαιδευτικής Έρευνας, 2004).

Ως γνωστό, ο εκπαιδευτικός έχει διαφορετικές ιδιότητες και αντίστοιχους ρόλους: είναι παιδαγωγός/επιστήμονας και επαγγελματίας (Ματσαγγούρας, 2004; Ανδρεαδάκης & Μαγγόπουλος, 2006). Από τις παραπάνω ιδιότητες, με βάση τη βιβλιογραφία, προκύπτουν διακριτές περιοχές άσκησης του εκπαιδευτικού έργου, με συγκεκριμένα κριτήρια και προύποθέσεις που καθορίζουν την αποτελεσματικότητα και την επάρκειά του (Κασσωτάκης, 1992; Πασιαρδής κ. ά., 2005). Η τήρηση των ακόλουθων προϋποθέσεων, λειτουργώντας ως συνεχής ανατροφοδότηση, συνθέτει την εικόνα ενός επιτυχημένου δασκάλου.

*Αποτίμηση παιδαγωγικής ιδιότητας: Αυτή περιλαμβάνει τις εξής παραμέτρους:*

1. Θετικό Εκπαιδευτικό Περιβάλλον: κατάλληλο και ευνοϊκό παιδαγωγικό κλίμα ομαλές σχέσεις και επικοινωνία εκπαιδευτικού και μαθητών, και ικανοποιητική οργάνωση της σχολικής τάξης (τήρηση κανόνων και επίλυση προβλημάτων). Το πεδίο αυτό αναφέρεται στις ομαλές συνθήκες που δημιουργούν τον κοινωνικό και φυσικό χώρο και χρόνο μέσα στο οποίο συντελείται όχι μόνο η μάθηση και η ανάπτυξη σε γνωστικό, κοινωνικό, επικοινωνιακό, συναισθηματικό, αξιακό, και πολιτισμικό επίπεδο, αλλά και η ώσμωση μεταξύ διδάσκοντα και διδασκομένων (Καψάλης & Χανιωτάκης, 2011; Κάτσικας, κ. ά., 2007).
2. Έγκαιρος Σχεδιασμός, Προγραμματισμός και Προετοιμασία Διδασκαλίας: σαφής καθορισμός στόχων, περιεχομένου και διδακτικών ενεργειών. Αυτοί είναι θεμελιώδεις παράγοντες της διδασκαλίας, διότι αφορούν στον τρόπο με τον οποίο δρα ο εκπαιδευτικός, όταν σχεδιάζει, προγραμματίζει και προετοιμάζει τη διδασκαλία του μαθήματός του, τόσο στο μακρο-επίπεδο του σχολικού έτους όσο και στο μικρο-επίπεδο της ωριαίας διδασκαλίας (Κέντρο Εκπαιδευτικής Έρευνας, 2011; Παπαναούμ, 2000).
3. Διεξαγωγή και Αυταξιολόγηση της Διδασκαλίας: ορθή προετοιμασία των μαθητών για τη διδασκαλία, καθορισμός και ποικιλία διδακτικών ενεργειών (με οδηγό την μαθητοκεντρική διδασκαλία), επιτυχής συνδυασμός κατάλληλων εκπαιδευτικών μέσων, και αξιολόγηση της εμπέδωσης (αυτοαξιολόγηση και ετεροαξιολόγηση της νέας γνώσης, ως μέρους της ανάπτυξη της κριτικής, δημιουργικής, ανακαλυπτικής και μεταγνωστικής τους ικανότητας). Το συγκεκριμένο πεδίο συνδέεται με τον προγραμματισμό που έγινε στο δεύτερο στάδιο και αναφέρεται στην υλοποίηση των προγραμματισμένων μορφών διδασκαλίας που καθορίζουν τους ρόλους, τις διαδικασίες, τη λελογισμένη διαχείριση του χρόνου, τις προοπτικές βελτίωσης, την αλληλεπίδραση και τη σύνδεση του τρίπτυχου: εκπαιδευτικού, διδακτικού αντικειμένου και μαθητών ως ατόμων ή/ και ως μικρο-ομάδων (ομαδοσυνεργατική διδασκαλία) στην παρουσίαση/ αναζήτηση των δεδομένων της διδασκαλίας, στην επεξεργασία τους, στην αναπλαισίωση της γνώσης, στη διατύπωση συμπερασμάτων και προτάσεων και στη χρήση επαρκών εκπαιδευτικών μέσων, ώστε άμεσα να επιτευχθούν οι στόχοι της ωριαίας διδασκαλίας και σταδιακά και σε βάθος χρόνου οι σκοποί του διδακτικού αντικειμένου (Ματσαγγούρας, 2002; Μπουζάκης κ. ά. 2011).

*Αποτίμηση της επαγγελματικής/υπηρεσιακής του ιδιότητας*. Στην περίπτωση αυτή αυτοαξιολογείται η υπηρεσιακή συνέπεια και επάρκειά του, όπως τήρηση τυπικών υπαλληλικών υποχρεώσεων, ενεργή συμμετοχή στη λειτουργία της σχολικής μονάδας και συνεργασία με όλους τους εμπλεκόμενους παράγοντες στο εκπαιδευτικό γίγνεσθαι, όπως εκπαιδευτική ηγεσία, συνάδελφοι, γονείς και φορείς, αντιμετώπιση και επίλυση των διαφόρων προβλημάτων που προκύπτουν, συμμετοχή σε επιμορφωτικές και μετεκπαιδευτικές δράσεις και προγράμματα (Καπαχτσή, 2011; Ματσαγγούρας, 2004).

Συνεπώς, η αυτοαξιολογική διαδικασία οφείλει να στοχεύει στην αποτίμηση της ποιότητας των χαρακτηριστικών και του έργου του εκπαιδευτικού, ως ένας εκ των ων ουκ άνευ αναστοχασμός (Βλάχος κ. ά., 2008; Καλαϊτζοπούλου, 2001). Αυτό που πρέπει να αυτοαξιολογείται είναι ο βαθμός στον οποίο ο εκπαιδευτικός «διαθέτει/κατέχει» συγκεκριμένα χαρακτηριστικά και «αναπτύσσει/ εφαρμόζει/προσαρμόζει» τις εκπαιδευτικές πρακτικές με βάση τις ιδιαιτερότητες της σχολικής μονάδας, της σχολικής τάξης και το γνωστικό επίπεδο (διαφοροποιημένη μάθηση) των μαθητών της συγκεκριμένης τάξης που έχουν διαφορετικό μορφωτικό, πολιτισμικό και μαθησιακό επίπεδο (Κάτσικας, 2007; Πασιαρδής, 2005).

ΒΙΒΛΙΟΓΡΑΦΙΑ

Αθανασίου, Λ. (1998). *Η αξιολόγηση του διδακτικού και εκπαιδευτικού έργου στο σχολείο*, Επιστημονική ΕπετηρίδαΦ.Π.Ψ. Πανεπιστημίου Ιωαννίνων, Ιωάννινα.

Ανδρεαδάκης, Ν. & Μαγγόπουλος, Γ. (2006). «Η Αξιολόγηση του έργου των εκπαιδευτικών: διαδικασία επαγγελματικής ανάπτυξης των εκπαιδευτικών ή μηχανισμός επιλογής;», στο ΕΛΛ..Ι.Ε.Π.ΕΚ Κριτική, Δημιουργική, Διαλεκτική Σκέψη στην Εκπαίδευση: Θεωρία και Πράξη, Πρακτικά Συνεδρίου, Αθήνα

Δημητρόπουλος, Ε.(2002), *Εκπαιδευτική Αξιολόγηση: Η Αξιολόγηση της Εκπαίδευσης και του Εκπαιδευτικού Έργου*. Αθήνα: εκδ. Γρηγόρης.

Βέρδης, Α. (2001). **«**Αξιολόγηση, εκπαιδευτικό έργο, ποιότητα: Αποσαφηνίσεις και συσχετίσεις»*,* στο: *Αξιολόγηση Εκπαιδευτικών Προγραμμάτων και Σχολείου: Εκπαιδευτική Αξιολόγηση; Πώς;*, Αθήνα, Μεταίχμιο

Βερέβη, Α. (2003). «Η συμβολή του εκπαιδευτικού στην αξιολόγηση και βελτίωση του εκπαιδευτικού του έργου»*,* Η λέσχη των εκπαιδευτικών, τ. 30, Αθήνα: Πατάκης.

Βλάχος, Δ. & άλλοι, (2008*), Η Ποιότητα στην Εκπαίδευση: έρευνα για την αξιολόγηση ποιοτικών χαρακτηριστικών του συστήματος πρωτοβάθμιας και δευτεροβάθμιας εκπαίδευσης,* Αθήνα: Παιδαγωγικό Ινστιτούτο

Δημητρόπουλος, Ε. (1999). *Εκπαιδευτική αξιολόγηση : Η αξιολόγηση του εκπαιδευτικού και του εκπαιδευτικού έργου*, Γρηγόρης, Αθήνα.

Καλαϊτζοπούλου, Μ. (2001). *Ο εκπαιδευτικός ως στοχαζόμενος επαγγελματίας.* Αθήνα: Τυπωθήτω.

Καπαχτσή, Β.(2011), *Η Αυτοαξιολόγηση της Σχολικής Μονάδας*. Θεσσαλονίκη: εκδ. Κυριακίδης

Καρατζιά-Σταυλιώτη, Ε. & Λαμπρόπουλος, Χ. (2006), *Αξιολόγηση Αποτελεσματικότητα και Ποιότητα στην Εκπαίδευση*, Gutenberg, Αθήνα.

Κασσωτάκης, Μ. (1992). «Το αίτημα της αντικειμενικής αξιολόγησης του εκπαιδευτικού έργου και τα προβλήματά του». Στο *Αξιολόγηση του Εκπαιδευτικού Έργου - Βασική κατάρτιση και επιμόρφωση των εκπαιδευτικών*, Αθήνα: Εκδοτικός Όμιλος Συγγραφέων-Καθηγητών

Κάτσικας, Χ., Θεριανός, Κ., Τσιριγώτης, Θ & Καββαδίας, Γ. (2007). *Η Αξιολόγηση στην Εκπαίδευση*. Αθήνα : Α.Α. Λιβάνη.

Καψάλης, Α. και Χανιωτάκης, Ν. (2011), *Εκπαιδευτική Αξιολόγηση*. Θεσσαλονίκη: εκδ. Κυριακίδη.

Κέντρο Εκπαιδευτικής Έρευνας (2004), *Αξιολόγηση του εκπαιδευτικού έργου στη Σχολική Μονάδα – Διαδικασία Αυτοαξιολόγησης*, Αδημοσίευτο κείμενο Ομάδας εργασίας του ΚΕΕ, Αθήνα : ΚΕΕ.

Κέντρο Εκπαιδευτικής Έρευνας (2011), Αξιολόγηση του Εκπαιδευτικού Έργου της Σχολικής Μονάδας-Διαδικασία Αυτοαξιολόγησης, Τόμοι Ι-IV, Αθήνα : ΚΕΕ.

Ματσαγγούρας, Η. (2002). "Η Ταυτότητα του Δασκάλου: Λειτουργός ή Επαγγελματίας", στο Μ. Αλεξιάδης (επιμ.), *Θητεία. Αθήνα: ΕΚΠΑ.*

Ματσαγγούρας, Η. (2004), "Κώδικας Επαγγελματικής Δεοντολογίας των Εκπαιδευτικών", *Επιστήμες της Αγωγής*, τχ. 1

Ματσαγγούρας, Η. (2004), "Επαγγελματισμός και Επαγγελματική Ανάπτυξη", στο Γ. Μπαγάκης (επιμ.), *Επιμόρφωση και Επαγγελματική Ανάπτυξη του Εκπαιδευτικού*. Αθήνα:Μεταίχμιο.

Μπουζάκης, Σ., Κατσής, Α., Εμβαλωτής, Α., Καμαριανός, Ι., Χαραμής, Π. & Φιλιοπούλου Μ. (2011), *Όροι και συνθήκες άσκησης του εκπαιδευτικού έργου στη δημόσια πρωτοβάθμια και δευτεροβάθμια εκπαίδευση*, Αθήνα : ΑΔΕΔΥ/ Κοινωνικό Πολύκεντρο.

Παπαναούμ, Ζ. (2000). Η βελτίωση του εκπαιδευτικού έργου στη σχολική μονάδα: Θεωρητικό πλαίσιο και πρακτικές προεκτάσεις. *Ο προγραμματισμός του εκπαιδευτικού έργου στη σχολική μονάδα*, 11-21. Θεσσαλονίκη.

Παπασταμάτης, Α. (2001). «Αξιολόγηση του έργου των εκπαιδευτικών».  
 *Παιδαγωγική Επιθεώρηση*, 31, 37-64.

Πασιαρδής, Π., Σαββίδης, Ι., Τσιάκκιρος, Α. (2005). *Η αξιολόγηση του διδακτικού έργου των εκπαιδευτικών. Από τη θεωρία στην πράξη*. Αθήνα: Έλλην.

Τσαντάκης, Γ.(2007), Η Αξιολόγηση του Εκπαιδευτικού Έργου και των Εκπαιδευτικών. Θεσσαλονίκη: Γιαχούσης.